Woede oor Tuks se reses-‘plan’Foto: UP/Facebook Die UP het in ŉ verklaring gesê akademiese bedrywighede sal Maandag hervat word nadat die Hatfield-kampus Woensdag ontruim en gesluit is weens studentebetogings. “Toetse en klasse wat as gevolg hiervan misgeloop word, sal herskeduleer word om tydens die resesweek, wat op 3 Oktober begin, plaas te vind.” Volgens die UP berou hy die besluit om die kampus te sluit. “Bestuur is steeds in gesprek met die studente en intussen is dié maatreël nodig om die veiligheid van studente, personeel en eiendom te verseker.” Talle personeel en studente is woedend dat toetse en klasse in die resesweek gaan plaasvind. ŉ Personeellid het aan Maroela Media gesê die “onskuldige massa moet nou pa staan vir iets wat die minderheid veroorsaak het”. Volgens die personeellid is personeel én studente hoogs ontsteld terwyl die topbestuur net skouers optrek. “Hulle slaan geensins ag op die feit dat duisende vliegkaartjies, praktiese veldwerk en vakansieplanne nou in gedrang is nie.” ŉ Petisie is intussen begin waarin studente eis dat daar nie toetse geskryf of klasse plaasvind in die resesweek nie. Die petisie is al deur meer as 4 300 studente onderteken. Anna-Retha Bouwer, woordvoerder van die universiteit, het gesê al die besonderhede rondom die voorstel word nog bespreek. “Studente met buitengewone omstandighede word versoek om dit met hul onderskeie dosente te bespreek sodat daar ŉ plan gemaak kan word. Dié reëling moet as ŉ remediërende maatreël gesien word om seker te maak studente word nie benadeel omdat die akademiese program vir eers opgeskort is nie.”